**การศึกษา Diabetic Nephropathy (DN-โรคไตจากเบาหวาน)**

**Diabetic Nephropathy Study**

**อ้อนจันทร์ คงศิลป์\*1**

**Aonjan Khongsilpa\*1**

**บทคัดย่อ**

การศึกษาภาวะแทรกซ้อนของโรคเบาหวานแบบเฉียบพลันในผู้ป่วยโรคเบาหวานของโรงพยาบาลในสังกัดกระทรวงสาธารณสุขและโรงพยาบาลในสังกัดกรุงเทพมหานครปี 2555 มีวัตถุประสงค์เพื่อศึกษาภาวะแทรกซ้อนของโรคเบาหวานของผู้ป่วยที่มารักษาประจำที่โรงพยาบาล เปรียบเทียบกับผู้ป่วยถูกส่งต่อมาจาก PCU ผลปรากฏว่า ผู้ป่วยที่ถูกส่งต่อมาจาก PCU มีการเกิดภาวะแทรกซ้อนของโรคเบาหวานมากกว่าเมื่อเปรียบเทียบกับผู้ป่วยที่มารักษาประจำที่โรงพยาบาล แต่เป็นความแตกต่างที่น้อยมาก ดังนั้น จึงไม่สามารถบอกได้ว่าผู้ป่วยที่รักษาที่ PCU มีโอกาสเกิดภาวะแทรกซ้อนของโรคเบาหวานแบบเฉียบพลัน มากกว่าผู้ป่วยที่รักษาประจำที่โรงพยาบาล

**บทนำ**

โรคเบาหวานเกิดจากความผิดปกติในการหลั่งฮอร์โมนอินซูลินจากตับอ่อน มีผลทำให้ระดับน้ำตาลในเลือดสูงกว่าปกติ เป็นโรคที่ไม่สามารถรักษาให้หายขาดได้ อัตราความชุกของโรคเบาหวานมีแนวโน้มเพิ่มขึ้นอย่างรวดเร็ว ก่อให้เกิดปัญหาสาธารณสุขมากมาย ทั้งปัญหาการควบคุมระดับน้ำตาลไม่ได้ ทำให้เกิดโรคแทรกซ้อนต่างๆ ปัญหาความแออัดของผู้ป่วยโรคเรื้อรังในโรงพยาบาล ซึ่งถึงแม้จะมีนโยบายลดความแออัดของผู้ป่วยโรคเรื้อรังที่มารักษาที่โรงพยาบาล โดยการให้บริการที่ PCU แต่พบว่ายังไม่ผู้ป่วยจำนวนมากไม่ยอมไปรักษาที่ PCU เนื่องจากความไม่เท่าเทียมในเรื่องคุณภาพการให้บริการ

 การศึกษานี้เป็นการศึกษาเพื่อต้องการเปรียบเทียบผลการเกิดโรคแทรกซ้อนในผู้ป่วยโรคเบาหวานที่มารักษาที่โรงพยาบาล และผู้ป่วยที่ถูกส่งต่อมาจาก PCU ประเมินการดูแลรักษาผู้ป่วยจากเวชระเบียนผู้ป่วยตามเกณฑ์มาตรฐานของหน่วยบริการในเครือข่ายหลักประกันสุขภาพถ้วนหน้า เพื่อให้เป็นข้อมูลในการวางแผนดำเนินการเรื่องการพัฒนาการระบบการให้บริการในระดับ PCU เป็นการสร้างความเชื่อมั่นให้กับผู้ป่วยที่มารับบริการ และลดความแออัดของผู้ป่วยที่มารับบริการที่โรงพยาบาล ทำให้การเข้าถึงบริการมีมาตรฐานของผู้ป่วยให้มีประสิทธิภาพมากยิ่งขึ้น ส่งผลให้เกิดประโยชน์สูงสุดแก่ประชาชนในภาพรวมต่อไป

**วิธีการดำเนินการ**

การวิจัยนี้ เป็นการศึกษาประเภทไม่มีการทดลองใดๆ โดยใช้โรงพยาบาลเป็นฐาน เป็นการศึกษาแบบภาคตัดขวาง (Cross-Sectional Study) โดยการทบทวนเวชระเบียนผู้ป่วยปี 2555 จำนวน 28,141 ราย ซึ่งมารับบริการในโรงพยาบาลสังกัดกระทรวงสาธารณสุขและสังกัดกรุงเทพมหานคร ซึ่งอยู่ในเครือข่ายหลักประกันสุขภาพถ้วนหน้าในแต่ละจังหวัดเป็นเวลามากกว่าเท่ากับ 12 เดือนขึ้นไป

การรวบรวมข้อมูลใช้แบบบันทึกข้อมูลผู้ป่วย (CRF) ที่ระบุถึงตัวชี้วัดผลลัพธ์การให้บริการตามมาตรฐานการดูแลรักษาผู้ป่วยโรคเบาหวานชนิดที่ 2 ที่กำหนดโดย Toward Clinical Excellence’Network (TCEN) ซึ่งสำนักงานหลักประกันสุขภาพแห่งชาติ(สปสช.)ใช้อ้างอิงในการประเมินการเก็บข้อมูล ในประเด็นการตรวจหา Diabetic Nephropathy

การวิเคราะห์ข้อมูลตามวัตถุประสงค์ของการวิจัย คือ เพื่อศึกษาภาวะแทรกซ้อนของโรคเบาหวานแบบเฉียบพลัน ของผู้ป่วยที่มารักษาประจำที่โรงพยาบาล เปรียบเทียบกับผู้ป่วยถูกส่งต่อมาจาก PCU

**ผลการศึกษา**

ผลการศึกษาพบว่า ประชากรและกลุ่มตัวอย่างจำนวน 28,141 คน แบ่งเป็นผู้ป่วยจากโรงพยาบาลจำนวน 27,719 คน และผู้ป่วยถูกส่งต่อมาจาก PCU จำนวน 422 คน

 เมื่อศึกษาการเกิดภาวะแทรกซ้อนของโรคเบาหวานแบบเฉียบพลันในผู้ป่วยโรคเบาหวาน ที่มารักษาประจำที่โรงพยาบาล เปรียบเทียบกับผู้ป่วยถูกส่งต่อมาจาก PCU พบว่า อัตราการเกิดโรคแทรกซ้อนในผู้ป่วยที่มารักษาประจำที่โรงพยาบาล เท่ากับ 7.01 % อัตราการเกิดโรคแทรกซ้อนในผู้ป่วยที่ถูกส่งต่อจาก PCU เท่ากับ 8.06 % และผู้ป่วยที่มารักษาประจำที่โรงพยาบาลมีโอกาสเกิดภาวะแทรกซ้อน น้อยกว่าผู้ป่วยที่ถูกส่งต่อมาจาก PCU เพียง 1.2 เท่า (95% CI = 0.83 to 1.59) (p-value = 0.4)

**สรุปผลการศึกษา**

จาการศึกษาครั้งนี้ เป็นการศึกษาภาวะแทรกซ้อนของโรคเบาหวานแบบเฉียบพลันในผู้ป่วยโรคเบาหวานที่มารักษาประจำที่โรงพยาบาล เปรียบเทียบกับผู้ป่วยถูกส่งต่อมาจาก PCU ผลปรากฏว่า ผู้ป่วยที่ถูกส่งต่อมาจาก PCU มีการเกิดภาวะแทรกซ้อน มากกว่าเมื่อเปรียบเทียบกับผู้ป่วยที่มารักษาประจำที่โรงพยาบาล แต่เป็นความแตกต่างที่น้อยมาก ดังนั้น จึงไม่สามารถบอกได้ว่าผู้ป่วยที่รักษาที่ PCU มีโอกาสเกิดภาวะแทรกซ้อนมากกว่าผู้ป่วยที่รักษาประจำที่โรงพยาบาล

**คำสำคัญ**

โรคเบาหวาน,โรงพยาบาล, PCU

**เอกสารอ้างอิง**

สุรกาญจน์ แมนเมือง., ผ่องพรรณ แมนเมือง., อมรรัตน์ อัครเศรษฐสกุล., เจียมทอง หาญวงษ์. **ภาวะแทรกซ้อนในผู้ป่วยโรคเบาหวาน โรงพยาบาลบ้านผือ จ.อุดรธานี.** วารสารสุขภาพภาคประชาชน.2551